b'\n_START_ARTICLE_\nMaria Rohm\n_START_SECTION_\nBiografija\n_START_PARAGRAPH_\nMarija gim\xc4\x97 Austrijos sostin\xc4\x97je Vienoje, pra\xc4\x97jus keletui m\xc4\x97nesi\xc5\xb3 po Antrojo pasaulinio karo pabaigos. Sulaukusi 3, ji prad\xc4\x97jo lankyti dar\xc5\xbeel\xc4\xaf, kuriame susid\xc5\xabr\xc4\x97 su bendravimo sunkumais: \xe2\x80\x9e- Grei\xc4\x8diausiai tod\xc4\x97l, kad mato t\xc4\x97vai buvo vyresni nei kit\xc5\xb3 vaik\xc5\xb3, sunkiai rasdavau bendr\xc4\x85 kalb\xc4\x85 su bendraam\xc5\xbeiais. Buvau nusi\xc5\xb3sta pas psichoterapeut\xc4\x85 ir \xc5\xa1is rekomendavo prad\xc4\x97ti lankyti vaidybos u\xc5\xbesi\xc4\x97mimus, kuriuose gal\xc4\x97\xc4\x8diau susipa\xc5\xbeinti su kitais vaikais, pakeisti \xc5\xbeaidim\xc5\xb3 bei mokymosi aplink\xc4\x85.\xe2\x80\x9c_NEWLINE_Puiki atmintis netruko i\xc5\xa1skirti Marij\xc4\x85 i\xc5\xa1 kit\xc5\xb3 vaik\xc5\xb3. Jau po met\xc5\xb3 ji prad\xc4\x97jo vaidinti tuo metu populiariame Burghtheatre. Prad\xc4\x97jusi nuo vaiki\xc5\xa1k\xc5\xb3 vaidmen\xc5\xb3, v\xc4\x97liau ji s\xc4\x97kmingai per\xc4\x97jo prie suaugusi\xc5\xb3j\xc5\xb3 ir vaidino teatro scenose iki 18 met\xc5\xb3. Per t\xc4\x85 laikotarp\xc4\xaf Marija suk\xc5\xabr\xc4\x97 vaidmenis spektakliuose pagal \xc5\xa0ekspyro ir Levo Tolstojaus k\xc5\xabrinius, be to, teatre jai teko dirbti su tokiais \xc5\xbeinomais aktoriais kaip Attila H\xc3\xb6rbiger, Paula Wessely, Curd J\xc3\xbcrgens, Annemarie D\xc3\xbcringer, Heinrich Schweiger, Judith Holzmeister._NEWLINE_B\xc5\xabdama 16, Marija kino filmo atrankoje susipa\xc5\xbeino su prodiuseriu Harry Alan Towersu. _NEWLINE_Kine ji debiutavo 1964 m., juostoje \xe2\x80\x9eTeufel im Fleisch\xe2\x80\x9c suvaidinusi prostitut\xc4\x99. Tais pa\xc4\x8diais metais ji i\xc5\xa1tek\xc4\x97jo u\xc5\xbe Towerso ir \xc4\x97m\xc4\x97 nuolat vaidinti filmuose, prie kuri\xc5\xb3 k\xc5\xabrimo jis prisid\xc4\x97jo: \xe2\x80\x9eMozambique\xe2\x80\x9c, \xe2\x80\x9eTwenty \xe2\x80\x93 Four Hours to Kill\xe2\x80\x9c ir kiti. 1966 m. filme \xe2\x80\x9eOur Man in Marrakesh\xe2\x80\x9c ji buvo aktor\xc4\x97s Senta Berger dubler\xc4\x97._NEWLINE_1968 m. ji pirm\xc4\x85 kart\xc4\x85 nusifilmavo ispan\xc5\xb3 re\xc5\xbeisieriaus Jesus Franco juostoje (\xe2\x80\x9eThe Blood of Fu Manchu\xe2\x80\x9c) ir iki 1970 m. jiedu bendradarbiavo dar keliuose filmuose._NEWLINE_Paskutinis filmas, kuriame vaidino Marija, buvo 1976 m. pasirod\xc5\xbeiusi drama \xe2\x80\x9eAnnie\xe2\x80\x9c. Viso aktor\xc4\x97 nusifilmavo 26 juostose, daugiausia veiksmo, kriminaliniuose ar siaubo filmuose, taip pat ir keliose erotin\xc4\x97se juostose (\xe2\x80\x9eJud\xc5\xbeina\xe2\x80\x9c, \xe2\x80\x9eVenera su kailiniais\xe2\x80\x9c). Beveik visi filmai, kuriuose ji vaidino, turi daug smurto, prievartos bei erotikos scen\xc5\xb3 ir priskiriami \xe2\x80\x9eExploitation films\xe2\x80\x9c stiliui, o jos partneriais ekrane buvo tokie \xc5\xbeinomi aktoriai kaip Christopher Lee, Klaus Kinski, Helmut Berger, Oliver Reed ir kiti._NEWLINE_Pasitraukusi i\xc5\xa1 ekran\xc5\xb3, Marija tapo prodiusere ir \xc5\xa1ioje srityje s\xc4\x97kmingai dirbo kartu su savo vyru._NEWLINE_Ji mir\xc4\x97 2018 m. Toronte, sulaukusi 72 met\xc5\xb3.\n_START_SECTION_\n\xc5\xa0eima\n_START_PARAGRAPH_\n1964 m. vasario 28 d. Marija i\xc5\xa1tek\xc4\x97jo 25 metais vyresnio u\xc5\xbe film\xc5\xb3 prodiuserio Harry Alan Towerso ir kartu pragyveno iki jo mirties 2009 m. liepos 31 d. Pora vaik\xc5\xb3 netur\xc4\x97jo.'